CELEX: 32014D0463
Language: lt
Date: 1405296000000
Title: 2014 m. liepos 14 d. Komisijos įgyvendinimo sprendimas, kuriuo leidžiama pagal Europos Parlamento ir Tarybos reglamentą (EB) Nr. 258/97 pateikti rinkai mikrodumblių Schizochytrium sp. aliejų kaip naują maisto sudedamąją dalį ir kuriuo panaikinami sprendimai 2003/427/EB ir 2009/778/EB (pranešta dokumentu Nr. C(2014) 4670)

16.7.2014   
            
            
               LT
            
            
               Europos Sąjungos oficialusis leidinys
            
            
               L 209/55
            
         KOMISIJOS ĮGYVENDINIMO SPRENDIMAS
   2014 m. liepos 14 d.
   kuriuo leidžiama pagal Europos Parlamento ir Tarybos reglamentą (EB) Nr. 258/97 pateikti rinkai mikrodumblių Schizochytrium sp. aliejų kaip naują maisto sudedamąją dalį ir kuriuo panaikinami sprendimai 2003/427/EB ir 2009/778/EB
   
      
         (pranešta dokumentu Nr. C(2014) 4670)
      
   
   (Tekstas autentiškas tik anglų kalba)
   
      (2014/463/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
   kadangi:
   
               (1)
            
            
               mikrodumblių Schizochytrium sp. aliejaus specifikacija buvo nustatyta ir jį pateikti rinkai buvo leista keliuose maisto produktuose neviršijant tam tikrų didžiausių leidžiamų kiekių Komisijos sprendimu 2003/427/EB (2). Pirmasis mikrodumblių Schizochytrium sp. aliejaus paskirties išplėtimas buvo suteiktas Komisijos sprendimu 2009/778/EB (3);
            
         
               (2)
            
            
               2013 m. sausio 16 d. bendrovė „DSM Nutritional Products“ kompetentingoms Jungtinės Karalystės institucijoms pateikė prašymą dėl mikrodumblių Schizochytrium sp. aliejaus kaip naujos maisto sudedamosios dalies paskirties išplėtimo. Bendrovė „DSM Nutritional Products“2012 m. birželio 30 d. sutartimi įsigijo bendrovę „Martek Biosciences“, kuriai buvo skirti ankstesni sprendimai;
            
         
               (3)
            
            
               2013 m. balandžio 29 d. kompetentinga Jungtinės Karalystės maisto vertinimo tarnyba pateikė pirminio vertinimo ataskaitą. Toje ataskaitoje padaryta išvada, kad dumblių aliejaus naudojimo paskirties išplėtimas atitinka Reglamento (EB) Nr. 258/97 3 straipsnio 1 dalyje nustatytus naujų maisto produktų kriterijus;
            
         
               (4)
            
            
               2013 m. liepos 9 d. Komisija pirminio vertinimo ataskaitą išsiuntė kitoms valstybėms narėms;
            
         
               (5)
            
            
               per 60 dienų laikotarpį, numatytą Reglamento (EB) Nr. 258/97 6 straipsnio 4 dalies pirmoje pastraipoje, buvo pareikšti pagrįsti prieštaravimai. Pirmiausia, buvo pareikšta prieštaravimų, susijusių su dideliu dokozaheksaeno rūgšties (DHR) suvartojamu kiekiu. Pagal Reglamento (EB) Nr. 258/97 7 straipsnio 1 dalį turėtų būti priimtas Komisijos įgyvendinimo sprendimas, kuriame atsižvelgiama į pareikštus prieštaravimus. Todėl pareiškėjas iš dalies pakeitė paraišką dėl maisto papilduose leidžiamo didžiausio leidžiamo DHR kiekio. Po šio pakeitimo ir pareiškėjui pateikus papildomų paaiškinimų, valstybėms narėms ir Komisijai susirūpinimą kėlusių aspektų nebeliko;
            
         
               (6)
            
            
               Europos Parlamento ir Tarybos direktyvoje 2002/46/EB (4) nustatyti maisto papildams taikomi reikalavimai. Europos Parlamento ir Tarybos reglamente (EB) Nr. 1925/2006 (5) nustatyti maisto produktų papildymui vitaminais ir mineralais bei tam tikromis kitomis medžiagomis taikomi reikalavimai. Europos Parlamento ir Tarybos direktyvoje 2009/39/EB (6) nustatyti specialios mitybinės paskirties maisto produktams taikomi reikalavimai. Komisijos direktyvoje 96/8/EB (7) nustatyti maisto produktams, skirtiems sumažinto energijos kiekio dietoms svoriui mažinti, taikomi reikalavimai. Mikrodumblių Schizochytrium sp. aliejų turėtų būti leidžiama naudoti nepažeidžiant tuose teisės aktuose nustatytų reikalavimų;
            
         
               (7)
            
            
               siekiant teisinio aiškumo sprendimai 2003/427/EB ir 2009/778/EB turėtų būti panaikinti ir pakeisti šiuo sprendimu;
            
         
               (8)
            
            
               pranešimai apie sudedamosios dalies, iš esmės ekvivalentiškos dumblių aliejui, kuriam suteiktas leidimas sprendimais 2003/427/EB ir 2009/778/EB, pateikimą rinkai galioja, jei jie buvo pateikti Komisijai pagal Reglamento (EB) Nr. 258/97 5 straipsnį;
            
         
               (9)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   I priede nurodytą mikrodumblių Schizochytrium sp. aliejų galima pateikti Sąjungos rinkai kaip naują maisto sudedamąją dalį, nepažeidžiant Direktyvos 2002/46/EB, Reglamento (EB) Nr. 1925/2006, Direktyvos 2009/39/EB ir Direktyvos 96/8/EB nuostatų, jei ši nauja maisto sudedamoji dalis naudojama II priede nurodytai paskirčiai ir neviršijami tame priede nustatyti didžiausi kiekiai.
   2 straipsnis
   Ženklinant maisto produktus, kurių sudėtyje yra mikrodumblių Schizochytrium sp. aliejaus, kurį leidžiama naudoti šiuo sprendimu, rašomas jo pavadinimas „mikrodumblių Schizochytrium sp. aliejus“.
   3 straipsnis
   Sprendimai 2003/427/EB ir 2009/778/EB panaikinami.
   4 straipsnis
   Šis sprendimas skirtas DSM Nutritional Products, 6480 Dobbin Road, Columbia, MD 21045, JAV.
   
      Priimta Briuselyje 2014 m. liepos 14 d.
      
         
            Komisijos vardu
         
         Tonio BORG
         
            Komisijos narys
         
      
   
   
      (1)  OL L 43, 1997 2 14, p. 1.
   
      (2)  2003 m. birželio 5 d. Komisijos sprendimas 2003/427/EB, kuriuo leidžiama pateikti rinkai mikrodumblių Schizochytrium sp. aliejų, kuriame gausu DHR (dokozaheksaeno rūgšties), kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 (OL L 144, 2003 6 12, p. 13).
   
      (3)  2009 m. spalio 22 d. Komisijos sprendimas 2009/778/EB dėl mikrodumblių Schizochytrium sp. aliejaus, kaip naujos maisto sudedamosios dalies, paskirties išplėtimo pagal Europos Parlamento ir Tarybos reglamentą (EB) Nr. 258/97 (OL L 278, 2009 10 23, p. 56).
   
      (4)  2002 m. birželio 10 d. Europos Parlamento ir Tarybos direktyva 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).
   
      (5)  2006 m. gruodžio 20 d. Europos Parlamento ir Tarybos reglamentas (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis (OL L 404, 2006 12 30, p. 26).
   
      (6)  2009 m. gegužės 6 d. Europos Parlamento ir Tarybos direktyva 2009/39/EB dėl specialios mitybinės paskirties maisto produktų (OL L 124, 2009 5 20, p. 21).
   
      (7)  1996 m. vasario 26 d. Komisijos direktyva 96/8/EB dėl maisto produktų, skirtų sumažinto energijos kiekio dietoms svoriui mažinti (OL L 55, 1996 3 6, p. 22).
   
      I PRIEDAS
      MIKRODUMBLIŲ SCHIZOCHYTRIUM SP. ALIEJAUS SPECIFIKACIJA
      
                  Bandymas
               
               
                  Specifikacija
               
            
                  Rūgščių skaičius
               
               
                  Ne daugiau kaip 0,5 mg KOH/g
               
            
                  Peroksidų skaičius (PV)
               
               
                  Ne daugiau kaip 5,0 meq/kg aliejaus
               
            
                  Drėgnis ir lakiosios medžiagos
               
               
                  Ne daugiau kaip 0,05 %
               
            
                  Nemuilinamosios medžiagos
               
               
                  Ne daugiau kaip 4,5 %
               
            
                  Riebalų rūgščių transizomerai
               
               
                  Ne daugiau kaip 1,0 %
               
            
                  DHR kiekis
               
               
                  Ne mažiau kaip 32,0 %
               
            
   
      II PRIEDAS
      LEIDŽIAMAS MIKRODUMBLIŲ SCHIZOCHYTRIUM SP. ALIEJAUS NAUDOJIMAS
      
                  Maisto produktų kategorija
               
               
                  Didžiausias leidžiamas DHR kiekis
               
            
                  Pieno produktai, išskyrus gėrimus pieno pagrindu
               
               
                  200 mg/100 g arba sūrio produktų pakaitalams – 600 mg/100 g
               
            
                  Pieno pakaitalai, išskyrus gėrimus
               
               
                  200 mg/100 g arba sūrio produktų pakaitalams – 600 mg/100 g
               
            
                  Tepieji riebalai ir padažai
               
               
                  600 mg/100 g
               
            
                  Pusryčių javainiai
               
               
                  500 mg/100 g
               
            
                  Maisto papildai
               
               
                  Gamintojo rekomenduojama paros dozė eiliniams vartotojams – 250 mg DHR
                  Gamintojo rekomenduojama paros dozė nėščiosioms ir žindančioms moterims – 450 mg DHR
               
            
                  Direktyvoje 96/8/EB nurodyti maisto produktai, skirti sumažinto energijos kiekio dietoms svoriui mažinti
               
               
                  250 mg/pakaitiniame maiste
               
            
                  Kiti specialios mitybinės paskirties maisto produktai, kaip apibrėžta Direktyvoje 2009/39/EB, išskyrus pradinio maitinimo kūdikių mišinius ir tolesnio maitinimo mišinius
               
               
                  200 mg/100 g
               
            
                  Specialios medicininės paskirties dietiniai maisto produktai
               
               
                  Laikantis konkrečių asmens, kuriam skirtas produktas, mitybos reikalavimų
               
            
                  Kepiniai (duona ir bandelės), saldūs sausainiai
               
               
                  200 mg/100 g
               
            
                  Javainių batonėliai
               
               
                  500 mg/100 g
               
            
                  Maisto ruošimui skirti riebalai
               
               
                  360 mg/100 g
               
            
                  Nealkoholiniai gėrimai (įskaitant pieno produktų pakaitalus ir pieno gėrimus)
               
               
                  80 mg/100 ml